Louise Schack Elholm (V), 2022-09-28:
Tak for ordet.
Jeg hører fra rigtig mange danskere, at de føler sig presset økonomisk af de voldsomt stigende priser.
De er bekymret for, hvordan deres økonomi skal komme til at hænge sammen, og hvordan de skal komme igennem vinteren.
Og samtidig skal vi jo på den anden side også passe på, at vi ikke skubber for meget til inflationen.
Derfor er det vigtigt, at vi har en balance i vores politik.
I Venstre ønsker vi på den ene side at hjælpe danskerne med at få enderne til at mødes og komme igennem vinteren, holde hånden over danskerne; på den anden side ønsker vi ikke at gøre danskerne en bjørnetjeneste ved at gøre noget, der ser ud til at være en fordel, men som i virkeligheden bliver en ulempe.
Det er derfor, at den økonomiske ansvarlighed er vigtig, og jeg synes, at vi har opnået den balance med den her aftale.
Jeg ved godt, at vi ikke fjerner danskernes problemer med den her løsning, men vi kan desværre ikke fjerne problemerne, for problemerne skyldes et for lille udbud af energi.
Og når der er et meget mindre udbud end efterspørgslen, følger det af markedskræfterne, at priserne stiger.
Og vi kan ikke regulere os til et udbud fra den ene dag til den anden, men vi kan forsøge at hjælpe danskerne, så de kommer lettere igennem krisen og kan komme igennem vinteren.
Det er i hvert fald noget af det, som vi i Venstre ønsker at gøre, og derfor er vi positive over for den her aftale og det her lovforslag.
Helt konkret består lovforslaget af fire elementer.
Det første er en sænkelse af elafgiften til EU's minimumssats; det andet er en forhøjet børnecheck i januar måned; det tredje er en fremrykning af bedre muligheder for aldersopsparing; og det fjerde er en fjernelse af undtagelsen for udenlandske staters fondes skattefrihed i forhold til udbytteskat.
Den første del, som omhandler sænkelse af elafgiften til EU's minimumssats på 0,8 øre pr. kilowatt-time gennem første halvår af 2023, er der nok ikke nogen som kan være i tvivl om har været rigtig vigtig for os i Venstre, fordi vi mener det er en måde, hvorpå vi kan hjælpe rigtig mange danskere på en relativt enkel måde.
Det er rigtig svært at få det til at hænge sammen, og det her kan være noget af det, der gør, at danskerne lettere kommer igennem vinteren.
Og så ved vi, at det er et redskab, som det er relativt let at bruge, fordi vi let kan ændre på afgifter, der omfatter alle danskere.
Derfor håber vi, at det kan være en gavnlig hjælp.
Den anden del af forslaget er en forhøjelse med 660 kr. pr. barn af den børnecheck, som forældre skal modtage her i januar måned, fordelt på forældrene.
Det vil jo hjælpe børnefamilierne, og det synes vi selvfølgelig er rigtig sympatisk, fordi alle har brug for en hjælpende hånd i den her situation.
Den tredje del omfatter en fremrykning af bedre muligheder for indbetaling til aldersopsparing.
Det er jo aftalt, at vi skal lave en mulighed for forhøjelse af indbetalinger til aldersopsparing for dem med mere end 5 år til pensionsalderen.
Det aftalte vi i forbindelse med den grønne skattereform i aftalen omkring en grøn fond.
Her fremrykker vi det fra at skulle gælde fra den 1. januar 2024 til at skulle gælde fra den 1. januar 2023.
Det er i den her sammenhæng et finansieringselement, for når du sparer op til aldersopsparing, er det af beskattede midler, hvorimod hvis du indbetaler til andre former for pensionsopsparing, er det af ubeskattede midler, hvor du udskyder skattebetalingen.
Så her er det et finansieringselement, men det er et frivilligt element, fordi man selv kan vælge, om man ønsker at betale ind til aldersopsparing, og der er nogle fordele ved at betale ind til aldersopsparing.
Når man får den udbetalt, bliver man ikke modregnet på samme måde, og det synes vi er rigtig positivt.
Det fjerde element omhandler, at der har været en særstatus for udenlandske staters fonde og institutioner.
Nu sikrer vi en ligebehandling i forhold til udenlandske private aktører, og det synes vi er fint i Venstre.
Så det er alt i alt et rigtig fint lovforslag, som vi i Venstre støtter.